Na temelju članka 13. Zakona o udrugama («Narodne Novine» broj 74/14, 70/17, 98/19. i 151/22) i članka 43. Zakona o sportu («Narodne Novine» 141/22), Skupština udruge Hrvatski klub olimpijaca (dalje u tekstu: Klub), na sjednici održanoj 24. 02.2024. godine, donijela je

#### **STATUT**

##### **HRVATSKOG KLUBA OLIMPIJACA**

**I. TEMELJNE ODREDBE**

**Članak 1.**

Statutom Hrvatskog kluba olimpijaca (dalje u tekstu: statut) reguliraju se odredbe o nazivu; sjedištu; zastupanju; izgledu pečata i štambilja; ciljevima i području djelovanja sukladno ciljevima; djelatnostima kojima se ostvaruju ciljevi; ostvarivanju javnosti rada Kluba; uvjetima i načinu učlanjivanja te prestanku članstva; pravima, obvezama i odgovornostima članova; stegovnoj odgovornosti članova; načinu vođenja popisa članova; tijelima Kluba, njihovom sastavu, načinu sazivanja sjednica, izboru, opozivu, ovlastima i načinu odlučivanja; trajanju mandata i načinu sazivanja skupštine u slučaju isteka mandata; izboru i opozivu likvidatora Kluba; imovini, načinu stjecanja i raspolaganju imovinom; prestanku postojanja Kluba; postupku s imovinom u slučaju prestanka postojanja Kluba; načinu rješavanja sporova i sukoba interesa unutar Kluba; drugim pitanjima od značaja za Klub.

**Članak 2.**

Izražavajući želje hrvatskih sportaša olimpijaca, Vijeće Hrvatskog olimpijskog odbora na sjednici održanoj 4. studenoga 1991. godine donijelo je Odluku o osnivanju Kluba hrvatskih olimpijaca kao tijela Hrvatskog olimpijskog odbora.

Klub hrvatskih olimpijaca osnovan je 8. prosinca 2001. godine u Zagrebu.

**Članak 3.**

Hrvatski klub olimpijaca (dalje u tekstu: Klub ) je udruga hrvatskih sportaša - sudionika Olimpijskih igara, osvajača olimpijskih medalja, glavnih trenera i izbornika hrvatskih olimpijskih reprezentacija.

Klub je član Svjetskog udruženja olimpijaca – WORLD OLYMPIANS ASSOCIATION.

Klub je član Hrvatskog olimpijskog odbora.

U Klub se mogu učlaniti i druge udruge koje promiču olimpizam.

**Članak 4.**

Klub je u svom djelovanju samostalan.

Klub se ustrojava i djeluje sukladno odredbama Zakona o sportu, Zakona o udrugama i odredbama ovog Statuta.

Klub je neprofitna pravna osoba i upisuje se u registar pri nadležnom tijelu državne uprave Republike Hrvatske.

**Članak 5.**

Puni naziv Kluba glasi: HRVATSKI KLUB OLIMPIJACA.

Skraćeni naziv Kluba glasi: HKO.

Osim punog i skraćenog naziva na hrvatskom jeziku, može se koristiti i puni naziv na engleskom jeziku.

Puni naziv na engleskom jeziku je: CROATIAN OLYMPIANS CLUB, a skraćeni COC.

Naziv na engleskom jeziku može se koristiti samo uz istodobno navođenje naziva na hrvatskom jeziku, koje se navodi na prvom mjestu.

U službenoj uporabi Kluba je hrvatski jezik i latinično pismo, dok se u korespodenciji s inozemstvom koristi engleskim ili francuskim jezikom, kao službenim jezicima Međunarodnog olimpijskog odbora.

**Članak 6.**

Klub djeluje na teritoriju Republike Hrvatske.

Sjedište Kluba je u Zagrebu. Odluku o adresi sjedišta određuje Upravni odbor.

**Članak 7.**

Za svoje obaveze Klub odgovara cijelom svojom imovinom, sukladno zakonskim odredbama.

**Članak 8.**

Klub ima pečat.

Pečat je okruglog oblika, promjera 30 mm i ispisanim tekstom uz rub: Hrvatski klub olimpijaca - Croatian olympians club Zagreb, a u sredini se nalazi skraćeni naziv HKO.

**Članak 9.**

Klub predstavlja predsjednik Kluba (dalje u tekstu: predsjednik), a u njegovoj odsutnosti ili spriječenosti dopredsjednik ili drugi član Upravnog odbora kojeg odredi predsjednik, odnosno kojeg odredi Upravni odbor u slučaju nemogućnosti da o tome odluči predsjednik.

Klub zastupaju predsjednik i glavni tajnik Kluba, a Upravni odbor može ovlastiti i druge osobe za zastupanje KIuba.

###### II. CILJEVI I DJELATNOSTI

**Članak 10.**

Ciljevi Kluba su podržavanje, širenje, provođenje temeljnih načela olimpijske povelje Međunarodnog olimpijskog odbora (dalje u tekstu: MOO) a osobito:

* poticanje Hrvatskog olimpijskog odbora (dalje u tekstu: HOO) sportskih organizacija i javne vlasti na maksimalnu skrb o osiguranju društvene i profesionalne budućnosti olimpijaca i drugih zaslužnih sportaša;
* djelovanje na promicanju olimpizma i razvoju olimpijskog pokreta;
* podržavanje i poticanje unapređivanja sportske etike, duha fair playa i nenasilja;
* vođenje beskompromisne borbe protiv dopinga u sportu kao i svih oblika ovisnosti koje štete ili ugrožavaju zdravlje sportaša;
* suprotstavljanje svakoj političkoj ili komercijalnoj zlouporabi sporta i sportaša;
* suprotstavljanje svakom obliku diskriminacije u sportu - političke, rasne, vjerske ili spolne te sprečavanje sloboda i prava čovjeka i građanina
* aktivno sudjelovanje u kreiranju strategije i provođenju sportske politike razvoja i unapređenja hrvatskog sporta;
* djelovanje olimpijaca kao ambasadora olimpijskog pokreta, osobito u akcijama unapređenja mira u svijetu;
* borba protiv svakog kriminalnog djelovanja u sportu
* sprečavane svih oblika nasilja u sportu, pogotovo prema djeci i mladima

Klub sukladno ciljevima djeluje na području sporta.

Djelatnosti Kluba u ispunjavanju navedenih ciljeva su:

* poticanje i neposredno organiziranje stručnih skupova; savjetovanja, seminara ili tematskih sastanaka olimpijaca iz svih sportskih grana, kao i odvojenih sastanaka po pojedinim sportskim granama;
* održavanje sastanaka i poduzimanje aktivnosti članova Kluba oko određenih pitanja ili problema sporta;
* poduzimanje aktivnosti za rješavanje pitanja od interesa za sportsku karijeru, dual karijeru i egzistenciju olimpijaca
* organiziranje svečanih prijema novih članova Kluba;
* objava tekstova na internetskoj stranici Kluba;
* ostale aktivnosti.

**Članak 11.**

Radi ostvarivanja ciljeva i djelatnosti iz članka 10. ovog Statuta, Klub neposredno surađuje s HOO-om, Zakladom hrvatskih sportaša, nacionalnim sportskim savezima, kao i drugim tijelima i organizacijama u zemlji i inozemstvu.

III. ČLANSTVO

**Članak 12.**

Članstvo u Klubu je dobrovoljno.

Pravo na članstvo u Klubu stječu hrvatski državljani; sportaši – sudionici pojedinačnih i ekipnih sportova na Olimpijskim igrama te glavni treneri i izbornici – olimpijskih reprezentacija na Olimpijskim igrama (dalje u tekstu: olimpijci).

Član MOO-a iz Hrvatske svojom funkcijom stječe pravo na članstvo u Klubu.

Osobe iz stavka 2. i 3. ovog članka Statuta punopravni su članovi Kluba.

Za osobite zasluge i doprinos olimpizmu, Klub može u svoje članstvo primiti i druge osobe, ali samo kao počasne članove koji mogu sudjelovati u radu tijela Kluba bez prava odlučivanja.

O počasnom članstvu odlučuje Skupština na prijedlog Upravnog odbora.

**Članak 13.**

Članstvo u Klubu je doživotno, a može prestati samo:

* smrću;
* na osobni zahtjev temeljem pisanog podneska;
* gubitkom hrvatskog državljanstva;
* isključenjem iz članstva zbog grubog narušavanja ugleda Kluba, kršenja načela i pravila Olimpijske povelje, humanih, etičkih i moralnih normi u športu.

Odluku o isključenju članstva u Klubu donosi Upravni odbor.

Žalbu na odluku o isključenju iz članstva može se uložiti 15 dana od prijema odluke.

O žalbi odlučuje Skupština. Odluka Skupštine je konačna.

**Članak 14.**

Pod uvjetima utvrđenim u članku 12. ovog Statuta, članom Kluba postaje se potpisom Pristupnice i Izjave.

Pristupnica i Izjava za članstvo dostupne su u tajništvu Kluba i na web stranici Kluba.

**Članak 15.**

Klub redovito upućuje poziv za učlanjenje svim osobama koje su to pravo stekle po ovom Statutu.

Odluku o prijemu u članstvo Kluba donosi Upravni odbor.

**Članak 16.**

Prigodom prijema u članstvo Kluba, svakom se članu uručuje članska iskaznica.

Članska iskaznica sadrži: ime prezime i broj iskaznice.

Prilikom prijema u članstvo Kluba, novoprimljeni član Kluba potpisuje Pristupnicu i Izjavu o poštivanju Olimpijske povelje i ovog Statuta.

**Članak 17.**

Registar članova Kluba vodi glavni tajnik Kluba.

Registar članova vodi se elektronički i obavezno sadrži podatke o osobnom imenu člana, OIB-u, datumu rođenja, datumu pristupanja Klubu i datumu prestanka članstva u Klubu te kategoriji članstva.

Registar članova uvijek je dostupan na uvid svim članovima i nadležnim tijelima na njihov zahtjev.

**Članak 18.**

Članovi Kluba imaju pravo, odgovornost i obvezu sudjelovati u radu tijela i provoditi odluke i zaključke tijela Kluba.

**Članak 19.**

Članovi Kluba stegovno odgovaraju za povredu obveza i odgovornosti.

Stegovne mjere su pisana opomena ili isključenje iz članstva Kluba.

Odluku o primjeni stegovnih mjera donosi Upravni odbor na prijedlog najmanje tri člana Kluba.

Opomenuti ili isključeni član ima pravo u roku od 15 dana, računajući od dana dostave odluke, podnijeti žalbu Skupštini.

Skupština je dužna riješiti žalbu u roku od 30 dana, računajući od dana dostave žalbe.

Odluka Skupštine o opomeni ili isključenju je konačna.

Posebnim aktom Skupštine uređuju se pitanja o stegovnoj odgovornosti, postupku i stegovnim mjerama članova Kluba.

**IV. RJEŠAVANJE SPOROVA I SUKOBA INTERESA**

**Članak 20.**

Spor ili sukob interesa u Klubu postoji ukoliko se radi o pravima i interesima članova Kluba kojima članovi mogu slobodno raspolagati, a koji utječu na rad Kluba u cjelini ili ako se spor ili sukob interesa odnosi na pitanja od zajedničkog interesa za sve članove.

Za rješavanje sporova i sukoba interesa nadležan je Upravni odbor. Član o čijem se pravu odlučuje ima pravo u roku od 15 dana, računajući od dana dostave odluke Upravnog odbora, podnijeti žalbu Skupštini.

Skupština je dužna riješiti žalbu u roku od 30 dana, računajući od dana dostave žalbe. Odluka Skupštine o pravima članova je konačna.

**V. USTROJSTVO**

**Članak 21.**

Članovi Kluba upravljaju putem tijela Kluba.

Tijela Kluba su:

* Skupština,
* Upravni odbor,
* Predsjednik,
* Dopredsjednici,
* Glavni tajnik,
* Nadzorni odbor.
1. Kod izbora članova Kluba potrebno je voditi brigu o:
* Poštivanu službene preporuke Međunarodnog olimpijskog odbora o potrebi zastupljenosti određenog broja žena u sastavu tijela Kluba odnosno osigurati zastupljenost 30% do 40% osoba podzastupljenog spola.

1. Skupština

**Članak 22.**

Skupština je najviše tijelo Kluba, a čine ju svi punopravni članovi Kluba.

Skupština Kluba:

* utvrđuje politiku rada Kluba,
* daje smjernice za rad Kluba,
* donosi Poslovnik o svom radu,
* usvaja statut Kluba, njegove izmjene i dopune te druge akte i odluke važne za rad Kluba,
* usvaja: izvješće o radu za prethodnu kalendarsku godinu i godišnje financijsko izvješće, plan rada i financijski plan za sljedeću kalendarsku godinu te srednjoročni plan rada Kluba,
* odlučuje o promjeni ciljeva i djelatnosti ,
* odlučuje o udruživanju u saveze, zajednice, mreže i druge oblike povezivanja udruga,
* odlučuje o učlanjenju u međunarodna udruženja olimpijaca,
* odlučuje o izboru članova Upravnog odbora,
* odlučuje o izboru predsjednika i dopredsjednika,
* odlučuje o izboru glavnog tajnika;
* odlučuje o izboru članova Nadzornog odbora,
* odlučuje o imenovanju predstavnika Kluba u Skupštini Hrvatskog olimpijskog odbora;
* odlučuje o prijemu počasnih članova Kluba,
* odlučuje o imenovanju likvidatora Kluba,
* odlučuje o žalbama članova na odluke o isključenju iz Kluba,
* odlučuje o prestanku rada Kluba i raspodjeli preostale imovine Kluba,
* donosi odluku o statusnim promjenama (pripajanju, spajanju i podjeli Kluba),
* odlučuje i o drugim pitanjima za koja Statutom nije utvrđena nadležnost drugih tijela Kluba.

**Članak 23.**

Skupština odlučuje o pitanjima iz svoje nadležnosti na sjednicama.

Sjednice Skupštine saziva i predsjedava im predsjednik, a u slučaju njegove odsutnosti ili spriječenosti jedan od dopredsjednika.

Izbornoj sjednici Skupštine predsjedava tročlano radno predsjedništvo koje se bira između članova Skupštine. U radno predsjedništvo ne mogu biti birani kandidati za predsjednika Kluba.

Sjednice Skupštine saziva predsjednik:

* kad ocijeni potrebnim, a obavezno dva puta godišnje godišnje;
* na temelju zaključka Upravnog odbora;
* na obrazloženi zahtjev najmanje dvadeset posto članova Skupštine;
* na obrazloženi pisani zahtjev nadzornog odbora.

Skupština može pravovaljano donositi odluke ako sjednici nazoči 1/5 članova Skupštine. U slučaju da nije ispunjen ovaj uvjet, početak Skupštine se odgađa za pola sata, a potom Skupština može odlučivati ukoliko je nazočno 15 članova Skupštine. Skupština odluke donosi većinom glasova nazočnih članova Skupštine, osim u slučaju iz članka 25.

Sjednice Skupštine se mogu održati i elektroničkim putem. Odluke na elektroničkoj sjednici Skupštine donose se većinom glasova članova koji su pristupili glasovanju.

O radu sjednice Skupštine vodi se zapisnik koji se dostavlja svim članovima Kluba u roku od 15 dana od njegovog sastavljanja i ovjeravanja, a najkasnije 60 dana od dana održavana sjednice Skupštine Kluba.

**Članak 24.**

Sjednice Skupštine mogu biti redovite, izvanredne, svečane i izborne.

Redovna sjednica Skupštine održava se najmanje dva puta godišnje, a prva redovita sjednica Skupštine u tekućoj godini održava se neposredno prije predaje financijskog izviješća nadležnim institucijama.

Izvanrednu sjednicu Skupštine saziva predsjednik na vlastitu inicijativu, ili na temelju zaključka, odnosno zahtjeva iz članka 23. stavka 4., alineja 2., 3. i 4. ovog statuta.

Zahtjev za sazivanje izvanredne sjednice Skupštine mora sadržavati pisano obrazloženje s prijedlogom tema za dnevni red sjednice.

Ako predsjednik ne sazove izvanrednu sjednicu slijedom inicijative postavljene u skladu s odredbom stavka 3. i 4. ovog članka, u roku od 30 dana od podnošenja zahtjeva, podnositelji inicijative, odnosno zahtjeva za sazivanje izvanredne sjednice mogu sami sazvati izvanrednu sjednicu po isteku navedenog roka od 30 dana nakon podnošenja zahtjeva.

Svečana sjednica Skupštine može se sazvati povodom osvojenih odličja na olimpijskim igrama ili osnivanja HOO-a dana 10. rujna, kao i u izuzetnim slučajevima kada je to od posebnog značenja za hrvatski šport.

Izborna sjednica Skupštine održava se svake četiri godine.

U slučaju isteka mandata tijelima Kluba, sjednicu Skupštine Kluba saziva jedna od osoba za zastupanje upisana u Registar udruga ili najmanje tri člana Kluba koji su upisani u Registar članova prije isteka mandata tijelima Kluba.

**Članak 25.**

Odluku o prestanku rada Kluba donosi Skupština dvotrećinskom većinom glasova ukupnog broj glasova članova Skupštine.

**Članak 26.**

Glasovanje na Skupštini je javno, osim:

* ako Skupština odluči većinom glasova nazočnih članova Skupštine da je glasovanje o pojedinom pitanjima tajno,
* kada se glasuje o izboru predsjednika Kluba.

2. Upravni odbor

**Članak 27.**

Upravni odbor je izvršno tijelo koje upravlja poslovima Kluba između dviju sjednica Skupštine i za svoj rad odgovara Skupštini.

Upravni odbor Kluba ima 11 (jedanaest) do 15 (petnaest) članova.

Članove Upravnog odbora bira Skupština tajnim glasovanjem na temelju prijedloga kandidata koju predlaže predsjednik, osim ako Skupština ne odluči da je u određenom slučaju glasovanje javno.

Članovi Upravnog odbora su i predsjednik i četiri dopredsjednika.

U slučaju odsutnosti ili spriječenosti predsjednika, zamjenjuje ga jedan od dopredsjednika kojeg ovlasti predsjednik, odnosno kojeg odredi Upravni odbor Kluba u slučaju nemogućnosti da predsjednik o tome odluči.

**Članak 28**.

Članove Upravnog odbora bira Skupština na mandat od četiri godine iz redova članova Skupštine.

Ista osoba može biti ponovno birana za novo mandatno razdoblje.

Ukoliko se tijekom trajanja mandata smanji broj članova Upravnog odbora, Upravni odbor može kooptirati do četiri nova člana koje skupština mora potvrditi na svojoj prvoj slijedećoj sjednici.

**Članak 29.**

Upravni odbor u okviru svojih nadležnosti:

* neposredno provodi utvrđenu politiku Kluba;
* skrbi o poštivanju Olimpijske povelje i odredaba statuta Kluba;
* odlučuje o prijemu u članstvo Kluba;
* bira i opoziva predstavnike Kluba;
* predlaže Skupštini počasne članove i donosi odluku o isključenju članova;
* predlaže donošenje srednjoročnog plana i godišnjeg programa Kluba;
* odlučuje o načinu stjecanja i korištenja sredstava u okviru programa i financijskog plana;
* predlaže pravilnike, poslovnike, izmjene i dopune statuta i druge opće akte koje donosi Skupština;
* donosi Poslovnik o svom radu;
* obavlja i druge poslove i zadaće koje mu povjeri Skupština.

**Članak 30.**

Upravni odbor djeluje na sjednicama.

Sjednice Upravnog odbora saziva i predsjedava im predsjednik, a u slučaju njegove odsutnosti ili spriječenosti jedan od dopredsjednikakojeg ovlasti predsjednik.

Poslovnikom o radu Upravnog odbora Kluba podrobnije se uređuju pitanja u vezi s održavanjem sjednica.

**Članak 31.**

Upravni odbor pravovaljano odlučuje ako je sjednici prisutna većina njegovih članova.

Upravni odbor donosi odluke većinom glasova prisutnih članova.

Sjednice se mogu održati i putem elektronske pošte ili telefonom, s tim da se odluke donesene na takav način službeno verificiraju na prvoj sljedećoj sjednici Upravnog odbora.

**Članak 32.**

Sjednice Upravnog odbora održavaju se prema potrebi, a najmanje jedanput u tri mjeseca.

Predsjednik je obavezan sazvati sjednicu Upravnog odbora i na obrazloženi zahtjev najmanje jedne trećine članova Upravnog odbora.

**Članak 33.**

Za izvršenje određenih zadaća, Upravni odbor svojom odlukom osniva stalna i povremena radna tijela.

Odlukom o osnivanju radnih tijela Upravni odbor određuje njihov sastav, djelokrug i ovlasti.

3. Predsjednik

**Članak 34.**

Klub ima predsjednika, a bira ga Skupština neposredno, tajnim glasovanjem, na temelju prijedloga liste kandidata.

Kandidate za predsjednika predlažu članovi Skupštine.

Za predsjednika može biti izabrana osoba koja udovoljava sljedećim uvjetima:

* da je ugledan olimpijac s osvojenom najmanje jednom medaljom na Olimpijskim igrama;
* da je sudjelovao na najmanje dvjema Olimpijskim igrama;
* da temeljito poznaje sustav i organizaciju olimpijskog pokreta u zemlji i svijetu;
* da se nije ogriješio o etičke norme i moralna načela olimpizma;
* da vlada jednim od službenih jezika MOO-a;
* da prihvaća Olimpijsku povelju, ovaj statut, medicinski i etički kodeks te Svjetski kodeks protiv dopinga (WADA)
* da nema zapreke iz članka 111. stavci 1. i 2. Zakona o sportu

**Članak 35.**

Mandat predsjednika traje četiri godine. Ista osoba može ponovno biti birana na funkciju predsjednika.

**Članak 36.**

Predsjednik:

* predstavlja Klub i zastupa Klub;
* saziva i predsjedava sjednicama Skupštine i Upravnog odbora;
* potpisuje opće akte koje donosi Skupština i Upravni odbor;
* skrbi o izvršenju odluka i zaključaka Skupštine i Upravnog odbora;
* skrbi o promicanju olimpizma i primjeni Olimpijske povelje i ovog statuta;
* skrbi o izvršenju i drugih aktivnosti i obaveza sukladno odlukama Skupštine i Upravnog odbora, općim aktima i ovim statutom.

Predsjednik za svoj rad odgovara Skupštini.

4. Dopredsjednici

**Članak 37.**

Klub ima četiri (4) dopredsjednika koje bira Skupština na prijedlog predsjednika Kluba.

Mandat dopredsjednika traje četiri godine. Ista osoba može ponovno biti birana.

U slučaju odsutnosti ili spriječenosti, predsjednika zamjenjuje u svim poslovima jedan od dopredsjednika.

5. Glavni tajnik

**Članak 38.**

Klub ima glavnog tajnika kojeg bira Skupština na prijedlog predsjednika.

Glavni tajnik se imenuje na mandat od četiri godine i ista osoba može ponovno biti birana.

Za svoj rad glavni tajnik odgovoran je Skupštini, Upravnom odboru i predsjedniku.

Za glavnog tajnika može biti imenovana osoba koja ispunjava sljedeće uvjete:

* da temeljito poznaje sustav i djelovanje olimpijskog pokreta u zemlji i svijetu;
* da posjeduje visoku stručnu spremu;
* da posjeduje znanja i sposobnosti organiziranja i koordiniranja;
* da prihvaća ovaj statut i Olimpijsku povelju te Svjetski kodeks protiv dopinga (WADA)
* da se nije ogriješio o etičke norme i moralna načela olimpizma;
* da vlada jednim od službenih jezika MOO-a
* da nema zapreke iz članka 111. stavci 1.i 2. Zakona o sportu

**Članak 39.**

Glavni tajnik:

* zastupa Klub te brine za zakonitost rada i ispunjavanje zakonom propisanim obveza Kluba;
* skrbi o suradnji s organizacijama i institucijama od interesa za hrvatske olimpijce;
* naredbodavac je za izvršenje financijskog plana;
* odlučuje o organizaciji rada Kluba;
* osigurava javnost rada Kluba;
* izvršava i druge obveze utvrđene zakonom i ovim statutom.

6. Nadzorni odbor

**Članak 40.**

Nadzorni odbor nadzire i kontrolira provođenje zakonitosti u radu i materijalno financijskom poslovanju Kluba.

**Članak 41**

Nadzorni odbor ima tri (3) člana.

Članovi Nadzornog odbora na prvoj konstituirajućoj sjednici biraju predsjednika.

Mandat članova Nadzornog odbora traje četiri godine i ista osoba može biti ponovno birana u novom mandatnom razdoblju.

**Članak 42.**

Članove Nadzornog odbora bira Skupština javnim glasovanjem, na temelju prijedloga liste kandidata koju predlažu članovi Skupštine.

Za izbor članova Nadzornog odbora mogu biti predloženi i kandidati koji nisu članovi Skupštine.

Za člana Nadzornog odbora može biti birana samo ona osoba koja nije član ni jednog drugog tijela Kluba.

**Članak 43.**

Nadzorni odbor može pravovaljano odlučivati ako je sjednici prisutna većina njegovih članova.

Nadzorni odbor donosi odluke većinom glasova prisutnih članova.

**Članak 44.**

Ustrojstvo i način rada Nadzornog odbora propisuje se Poslovnikom o radu.

**VI. MATERIJALNO - FINANCIJSKO POSLOVANJE**

**Članak 45.**

Imovinu Kluba čine novčana sredstva, nepokretne i pokretne stvari, te druga imovinska prava.

Sredstva za obavljanje djelatnosti Kluba čine sredstva ostvarena putem sponzora, dobrovoljnim prilozima i donacijama, te sredstva ostvarena putem programa Hrvatskog olimpijskog odbora.

**Članak 46.**

Raspodjela sredstava vrši se financijskim planom, a sukladno godišnjem programu rada Kluba.

**Članak 47.**

Za izvršenje godišnjeg programa i financijskog plana ovlašten je glavni tajnik Kluba.

**Članak 48.**

Materijalno – financijsko poslovanje organizira se i vodi sukladno zakonskim rješenjima.

Vođenje materijalno financijsko poslovanje može se povjeriti stručnoj službi HOO-a.

**VII. JAVNOST RADA**

**Članak 49.**

Rad Kluba je javan.

Javnost rada ostvaruje se:

* pravodobnim dostavljanjem materijala za raspravu članovima tijela Kluba i drugim pozvanim i zainteresiranim osobama;
* obavještavanjem sredstava javnog priopćavanja o održavanju sjednica;
* obavještavanjem šire javnosti o radu i poslovanju putem sredstava javnog priopćavanja i na tiskovnim konferencijama;
* vlastitim tiskovnim i elektronskim izdavaštvom;
* objavama na internetskoj stranici;
* na druge prigodne načine.

**VIII. PRESTANAK RADA KLUBA**

**Članak 50.**

Klub prestaje postojati odlukom Skupštine ili u drugim slučajevima predviđenima zakonom.

**Članak 51.**

U slučaju prestanka postojanja Kluba preostala imovina pripast će udruzi koja u bitnome ima slične ciljeve i odredbe Statuta, a djeluje na teritoriju Republike Hrvatske.

Odluku o konkretnoj udruzi donijet će Skupština u okviru odluke o prestanku djelovanja Kluba.

**IX. PRIJELAZNE I ZAVRŠNE ODREDBE**

**Članak 52.**

Likvidatora Kluba imenuje i opoziva Skupština.

Likvidator zastupa Klub u postupku likvidacije te se otvaranjem likvidacijskog postupka upisuje u Registru udruga Republike Hrvatske kao osoba ovlaštena za zastupanje Kluba do okončanja postupka likvidacije i brisanja Kluba iz Registra udruga.

**Članak 53.**

Statut Kluba donosi Skupština dvotrećinskom većinom glasova nazočnih na Skupštini s pravom glasa, nakon provedene rasprave.

**Članak 54.**

Tumačenja odredaba ovog Statuta daje Skupština.

Tumačenje drugih akata daje Upravni odbor.

**Članak 55.**

Statut stupa na snagu danom donošenja, a primjenjuje se danom upisa u Registar udruga Republike Hrvatske.

Danom stupanja na snagu ovog Statuta prestaje važiti Statut Hrvatskog kluba olimpijaca usvojen na sjednici Skupštine Hrvatskog kluba olimpijaca 22.09.2016. godine te Odluka o izmjeni Statuta usvojena na redovnoj sjednici Skupštine održanoj 27. studenog 2022.

*U Zagrebu, ­­­­­­­­­­­24. veljače 2024. godine*

PREDSJEDNIK KLUBA

Željko Jerkov

\_\_\_\_\_\_\_\_\_\_\_\_\_\_\_\_\_\_\_